**Vedtekter**

**for**

**Trondrudmarka Vel**

**§1 Formål:**

Trondrudmarka Vel er en interesseorganisasjon for medlemmene med hovedformål å ivareta medlemmenes interesser i området, tilrettelegge for bruk av området og bidra til at området oppleves attraktivt.

**§2 Foreningens oppgaver:**

Trondrudmarka Vel har som hovedoppgave å ivareta saker som angår en majoritet av medlemmenes interesser, være talsrør for medlemmene og tilrettelegge for bruk av området som blant annet løypekjøring, tur stier og friluftsaktiviteter. Saker som angår vei behandles av Trondrudmarka Vegforening.

**§3 Medlemskap og kontingent:**

Den årlige kontingenten fastsettes av årsmøtet og gjelder pr *hytte*  Kontingenten betales forskuddsvis.

Betalt kontingent gir 1 - ett - årlig medlemskap pr. *hytte* . Medlemskap oppnås når fullt betalt kontingent er registrert av Trondrudmarka Vel og omfatter eiere av eiendommen.

Medlemmene skal til enhver tid holde styret underrettet om eierskifte og kontaktinformasjon.

**§4 Årsmøtet:**

Årsmøtet er foreningens høyeste myndighet. Styret innkaller til årsmøte med minst 30 dagers varsel. Forslag som skal behandles på årsmøtet skal være mottatt av styret senest 14 dager før møtet. Innkalling, sakspapirer og referat kan formidles elektronisk.

Alle medlemmer har adgang til årsmøtet. Styret kan invitere andre personer å være tilstede. Årsmøte er vedtaksført når minst 10 stemmeberettigede medlemmer er representert.

Ved stemmeavgiving gir fullt betalt kontingent rett til 1 - en - stemme pr.  *hytte* Ingen medlemmer kan ha mer enn 1 - en – stemme. Stemmeavgiving kan skje ved fullmakt.

Et vedtak er gyldig med alminnelig flertall av de avgitte stemmene. Unntatt fra dette er vedtektsendringer - se §9 Endring av vedtekter. Blanke stemmer skal anses som ikke avgitt.

Ved avstemminger hvor det oppstår stemmelikhet, virker formannens stemme som dobbeltstemme.

På årsmøte velges dirigent og referent. I år som slutter med partall velges en formann og ett styremedlem. I år som slutter på oddetall velges en kasserer. Det velges hvert år to revisorer eller en statsautorisert revisor, og to medlemmer til valgkomiteen. Årsmøte ledes av valgt dirigent. Dirigenten behøver ikke å være medlem av Trondrudmarka Vel. Dirigenten oppnevner ved behov tellekorps.

Årsmøtet skal omfatte:

1. Godkjennelse av innkalling og saksliste
2. Valg av dirigent og referent
3. Behandling av årsmelding
4. Behandling av regnskap
5. Behandling av innkomne forslag
6. Fastsettelse av kontingent
7. Valg:
8. Formann – velges i år som slutter på partall
9. Styremedlem – velges i år som slutter på partall
10. Kasserer – velges i år som slutter på oddetall
11. Valgkomiteen – velges hvert år
12. Revisor(er) – velges hvert år

**§5 Ekstraordinært årsmøte:**

Ekstraordinære årsmøter holdes når styret bestemmer det, eller minst en tredjedel av de stemmeberettigede medlemmene krever det. Ekstraordinært årsmøte kan bare behandle og ta avgjørelse i de sakene som er kunngjort i innkallingen.

Det innkalles på samme måte som for ordinære årsmøter, med minst 14 dagers varsel.

**§6 Styret og habilitet:**

Trondrudmarka Vel ledes av styret som er høyeste myndighet mellom årsmøtene. Styret består av 1 formann, 1 kasserer og 1 styremedlem. Medlemmer av styret velges for to år, med mulighet for gjenvalg.

Styret er vedtaksdyktig når et flertall av styrets medlemmer er til stede.

For å sikre habilitet skal ikke personer med forretningmessig interesse knyttet til §1 Formål eller §2 Foreningens oppgaver sitte i styret eller valgkomiteen - herunder personer med forretningmessig interesse i området. *Det samme gjelder barn/ektefelle/samboer av disse*

**§7 Styrets oppgaver:**

Styret skal:

1. ivareta oppgaver beskrevet i §2 Foreningens oppgaver og iverksette årsmøtets bestemmelser.
2. oppnevne etter behov komiteer/utvalg/personer og utarbeide instruks for disse.
3. ajourføre medlemslister, stå for innkreving av årlige kontingenter og søke økonomiske støtteordninger.
4. representere Trondrudmarka Vel utad og søke samarbeid med Nes Kommune, Nesbyen Turistkontor samt andre tilsvarende foreninger/vel i området.

**§8 Oppløsning:**

Oppløsning av Trondrudmarka Vel kan bare behandles på ordinært årsmøte. Blir oppløsning vedtatt med minst 2/3 flertall, innkalles ekstraordinært årsmøte 3 måneder senere. For at oppløsning skal skje må vedtaket her gjentas med 2/3 flertall.

**§9 Endring av vedtektene:**

Endringer i disse vedtekter kan bare foretas på ordinært eller ekstraordinært årsmøte etter å ha vært på sakslisten, og det kreves 2/3 flertall av de avgitte stemmene.

**§10 Tvister**

Tvister mellom medlemmer og styreorgan avgjøres ved frivillig voldgift, hvor hver av partene utnevner en person og sorenskriveren i Hallingdal utnevner den tredje, som også blir formann.

**§11 Ikrafttredelse av vedtekter**

Vedtekter trer i kraft etter vedtak på årsmøte.